I tre uger har man kunnet sende sit nu ubrugelige gamle zoneklippekort til Movia for at få pengene tilbage.

Det har foreløbigt 13.425 personer gjort, fortæller trafikselskabet Movia, der opererer i hovedstadsområdet.

For at få penge tilbage skal man udfylde en formular, lægge den og klippekort i en kuvert og sende det - gerne anbefalet - til Movia, der refunderer både klippekort og porto.

Læs også : Billetkontrollører bærer nu kamera

Dyr omgang for Movia

Movia har indtil videre åbnet og behandlet cirka 3.000 klippekort-breve. De giver en samlet udbetaling på cirka 630.000 kroner for klippekort og 41.000 kroner for porto.

Trafikselskabet havde ikke regnet med, at så mange ville sende breve i løbet af sommerferien.

- Vi er lidt bagud, så vi har sat flere folk på, så vi kan overholde fristen på to til fire ugers sagsbehandlingstid, siger Mogens Kjøller, kundeservicechef i Movia.

Movia forventer at skulle tilbagebetale klippekort for et tocifret millionbeløb.